Seun (17) sterf tydens skooluitstappieStefan Marais (17). Foto: Facebook. Die liggaam van die tiener wat Vrydagmiddag in die Goukourivier by Stilbaai vermis geraak het, is gevind. Stefan Marais (17) se liggaam is net na 13:00 uit ŉ helikopter gewaar. Die ma van een van die seuns wat sedert gr. 8 saam met Stefan op skool was, het aan Maroela Media gesê haar seun sowel as die ander leerders is geskok oor dié nuus. “Hy speel al vyf, ses jaar saam met my seun rugby. Stefan se pa het hulle span ook afgerig vir twee jaar, dis regtig baie sleg.” Stefan was ŉ gr. 11 leerder aan die Hoër Landbouskool Oakdale op Riversdal. Die ma het vertel dat die gr. 11-leerlingraad saam met die matriekleerlingraad en die nuwe gr. 8’s op ŉ spanbou-uitstappie was toe die voorval plaasgevind het. Sy vertel toe die leerders op Riversdal kom ná die uitstappie en na foto’s begin kyk het hulle besef Stefan is nie by hulle nie. “Hulle het teruggery omdat hulle gedink het hulle het hom per ongeluk vergeet.” Maroela Media het vroeër berig die Nasionale Seereddingsinstituut (NSRI) het gesê hul span in Stilbaai is Vrydag omstreeks 17:00 in kennis gestel omtrent die seun wat vermis geraak het in die Goukourivier sowat 800 m van die riviermond. Stefan se pa is vanoggend glo teen 05:00 al uit op ŉ boot om na sy seun te gaan soek. “Hy was regtig ŉ begaafde seun, hy was goed in rugby en ander sportsoorte. Hy was slim en het op sy stil manier diep spore in almal se harte getrap. Ons almal is baie hartseer,” het sy gesê.